เดินหน้าขยายพื้นที่จังหวัดใกล้เคียง  หลังภูเก็ตแซนด์บ็อกซ์ประสบความสำเร็จ
นายดนุชา พิชยนันท์ เลขาธิการสภาการพัฒนาเศรษฐกิจและสังคมแห่งชาติ (สศช.) กล่าวถึงมาตรการกระตุ้นเศรษฐกิจรองรับผลกระทบการแพร่ระบาดของโควิด-19 ว่า มาตรการ “ภูเก็ตแซนด์บ็อกซ์” ตั้งแต่ต้นเดือนกรกฎาคมจนถึงขณะนี้มีนักท่องเที่ยวเข้ามาในพื้นที่แล้วเกือบ 9,000 คน สร้างรายได้แล้วกว่า 400 ล้านบาท ภาพรวมยังไม่มีนักท่องเที่ยวที่เดินทางเข้ามาติดโรคโควิด-19 แล้วในภูเก็ตมีการติดเชื้อที่ต่ำมากและยังสามารถควบคุมได้เมื่อเทียบกับพื้นที่อื่นๆ ส่วนยอดจองช่วงเดือนกรกฎาคมถึงสิงหาคม 240,000 คืนแล้ว ถือว่ายอดจองยังเพิ่มขึ้นต่อเนื่อง จึงมีแผนขยายไปยังพื้นที่อื่นๆต่อไป เช่น กระบี่ พังงา เกาะพะงัน เกาะเต่า โดยศูนย์บริหารสถานการณ์เศรษฐกิจ (ศบศ.) ขอให้การท่องเที่ยวแห่งประเทศไทย (ททท.) จังหวัด และภาคเอกชนในพื้นที่เตรียมแผนรองรับและการบริหารจัดการในรูปแบบเดียวกับภูเก็ตแซนด์บ็อกซ์ในพื้นที่จะเปิดเพิ่มเติม พร้อมเตรียมจะหารือกับ ศบค.ต่อไป รวมทั้งมีแผนมาตรการกระตุ้นเศรษฐกิจด้วยการดึงดูดนักท่องเที่ยวต่างชาติที่มีศักยภาพสูงหรือต้องการทำงานเข้ามาในประเทศไทย จำเป็นต้องดูอย่างละเอียดรอบคอบ โดยเฉพาะข้อกฎหมาย เลขาธิการสภาการพัฒนาเศรษฐกิจและสังคมแห่งชาติ (สศช.) กล่าวย้ำว่า ยังได้ขอให้ภาคธุรกิจเข้ามาช่วยดูแลผู้ป่วยที่เป็นผู้ติดเชื้อด้วย พร้อมขอให้ประชาชนปฏิบัติตามมาตรการของกระทรวงสาธารณสุขอย่างเคร่งครัดเพื่อลดการกระจายของเชื้อโรคด้วย